Akaaôron a Bibilo: Solomon Tor u Fankwagh - Ijiir i Koson Akaa sha Intanet i Mbashiada mba Yehova\nSOLOMON ngu anyom pue-kar shighe u á hingir tor la. Yehova doo un ishima, man a dondo kwaghwan u dedoo u ter na Davidi yange na un la. Doo Yehova a Solomon, man sha ci u nahan yô ken tugh mbu gen yô a kaa a na ken mnya er: ‘Solomon, kanyi ú soo wer m nau we?’\nSha kwagh ne yô Solomon na mlumun er: ‘Yehova Aôndo wam, m ngu iyev kpishi man m ngu a mfe u hemen ga. Nahan yô nam mfe u hemen ior ou sha gbenda u u lu shami yô.’\nDoo Yehova ken ishima sha kwagh u Solomon a pin un la. Nahan A kaa er: ‘Sha ci u ú pin sha u zuan a mfe man ú pin sha u zuan a mtse sha won ga shin inyaregh kpaa ga yô, me nau mfe u una hemba hanmaor u nan vande lun shin tar ne cii. Kpa shi me nau kwagh u ú pin ga la kpaa, inyaregh kua icivir kpaa.’\nShighe kpeghee ken hemen yô kasev uhar va hen Solomon a mzeiyol u taver kpishi. ‘Kwase ne vea mo se mba tse hen iyou môm,’ u môm ken a ve pase nahan. ‘M mar wannomso, man ayange nga kar ahar yô un kpaa mar wanikundan u nomso. Tsô hen tugh mbu gen yô wanikundan na la kpe. Kpa er m lu yaven yô, a gbir wan na u kpen la ikua a mo man a tôô wanikundan wam la. Shighe u m va nder m kenger wan la yô, m nenge e̱r lu u wam ga yô.’\nSha kwagh ne yô kwase ugen la kaa er: ‘Ei! Wan u uma la ka u wam, man u kpen la ka u na!’ Kwase u hiihii la na mlumun er: ‘Ei! Wan u kpen la ka u wou, man u uma la ka u wam!’ Kape kasev mbara ve lu gban anyiman je ne. Tsô Solomon una e̱r nena?\nA tindi er i̱ za va a sanker, man, mba ve a mi yô, a kaa er: ‘Pav wanikundan u uma la avegher ahar, nahan na hanma kwase vegher na.’\n‘Ei!’ kape ngô na jim jim la ngor la. ‘Wea lumun yô de woo wan la ga. Gba nan un tsô!’ Kpa kwase ugen la kaa er: ‘De ne mô wase ga; za hemen pav un avegher ahar.’\nKen masejime yô Solomon ôr kwagh kaa er: ‘De woo wan la ga! Gema un na kwase u hiihii la. Ka un á lu ngô na jim ye.’ Solomon fa kwagh ne sha ci u ngô na jim la ngu a dooshima sha wan na je yô a lumun sha u i̱ na kwase ugen la sha er á wua un ga yô. Er ior ungwa e̱r Solomon sôr mzeiyol ne yô, saan ve iyol kpishi sha er ve lu a imba tor u lun a kwaghfan nahan la yô.\nSha shighe u hemen u Solomon la, Aôndo ver ior dedoo sha u nan sha er inya ia mende alakema man shair, atam a wain kua tur man akaayan agen kpaa yô. Ior zer akondo a dedoo man shi ve tsa ken ayou a dedoo kpaa. Hanmakwagh u dedoo yô dumbur sha ci u hanmaor.\n1 Utor 3:3-28; 4:29-34.\nYehova yange pine Solomon ér nyi, man Solomon di gema na mlumun ér nyi?\nKwagh u Solomon pine la doo Yehova, nahan á tôndo zwa ér una na un nyi?\nKa mzeyol u taver u nyi kasev uhar va a mi hen Solomon?\nEr ú nenge ken foto ne nahan, Solomon yange sôr mzeyol la nena?\nHemen u Solomon yange u lu nena, man ka sha ci u nyi?\nÔr 1 Utor 3:3-28.\nKanyi mba i ne ve ityom i eren ken nongoior u Yehova nyian vea hen ken mkaanem ma Solomon ôr a ishima i môm í nger ken 1 Utor 3:7 laa? (Ps. 119:105; Anz. 3:5, 6)\nKwagh u Solomon sôn la ka ikyav i dedoo i akaa a injaa a i doo u se er msen se sôn la nena? (1 Utor 3:9, 11; Anz. 30:8, 9; 1 Yoh. 5:14)\nGbenda u Solomon kure ayôôso a kasev mba uhar la na se vangertiôr u nyi sha kwagh u hemen u Solomon u Tamen, Yesu Kristu una va hemen ken hemen laa? (1 Utor 3:28; Yes. 9:6, 7; 11:2-4)\nÔr 1 Utor 4:29-34.\nYehova yange ungwa msen u Solomon sôn ishima i ungwan kwagh la nena? (1 Utor 4:29)\nEr ior lu keren ér vea ungwa kwaghfan u Solomon nahan, ka ieren i nyi nahan i doo u se lu a mi sha mhen u se henen Mkaanem ma Aôndo laa? (1 Utor 4:29, 30, 4:34-5:1; Yoh. 17:3, 4; 2 Tim. 3:16)\nKaade u Bibilo u A Er Kwagh u Solomon Yô\nGber kaade ne, nahan seer henen kwagh u Solomon, tor u fan kwagh la.